মুক্তি পেল ‘ধুরন্ধর ২’-এর টিজার, কোন ইঙ্গিত রণবীরের?

কলকাতা: ২০২৫ এর শেষের দিকে ‘ধুরন্ধর’-এর বক্সঅফিসে জমিয়ে ব্যাটিং করেছে। খাতায় কলমে সেই ব্যবসার অঙ্ক ১৩০০ কোটি। সেই সাফল্যের রেশ কাটতে না কাটতেই এবার ‘ধুরন্ধর ২’-এর টিজার (Dhurandhar 2 Teaser) মুক্তি পেল। এদিন সকালে তার আগে ছবির নতুন পোস্টার সোশাল মিডিয়ায় ভাগ করে নিলেন রণবীর। পোস্টারে লেখা ‘রিভেঞ্জ’, অর্থাৎ নতুন করে যে এই সিক্যুয়েলে ফের মারকাটারি অ্যাকশন অবতারে ধরা দেবেন রণবীর এমনতাই আশা করা হচ্ছে। একইসঙ্গে পোস্টারে তাঁর লুকে দেখা যাচ্ছে চোখে মুখে প্রতিশোধ স্পৃহা। তীক্ষ্ণ দৃষ্টিতে তাকিয়ে রয়েছে রণবীর। ঘড়ির কাঁটায় দুপুর ১২টা বেজে ১২ মিনিট, মঙ্গলবার, কথামতোই মুক্তি পেল ‘ধুরন্ধর ২’ (Dhurandhar 2)-এর টিজার। সিক্যুয়েলও যে প্রথম ছবির মতোই টানটান উত্তেজনায় ভরপুর, তা বলার অপেক্ষা রাখে না।

ধুরন্ধর’ যাঁরা দেখেছেন তাঁরা অধীর আগ্রহে অপেক্ষা করেছিলেন কবে এর দ্বিতীয় অংশ আসবে। মঙ্গলবার সেই প্রতীক্ষার অবসান হল। ‘ধুরন্ধর ২’-এর প্রথম ঝলক অবশেষে সামনে এল। টিজারের একদম শুরুতে দেখা যাচ্ছে রক্ত, ক্ষতবিক্ষত দেহ। এরপর দু’রকম লুকে সারা টিজারে দেখা যায় রণবীরকে। হাতে বন্দুক, কখনও কাউকে লক্ষ্য করে তো কখনও শূন্যে গুলি ছুড়ে হৃদযন্ত্রে কাঁপন ধরাচ্ছে পর্দার ‘হামজা’। গোটা টিজারে রণবীরের মারকাটারি অ্যাকশন দৃশ্যে আলাদা মাত্রা যোগ করেছে আবহসঙ্গীত। তবে টিজারে রণবীরের দুই ভিন্ন লুকে ধরা দেওয়ার মতো বিষয় থেকে আশা করা যাচ্ছে এবারে এই চরিত্রে অন্য টুইস্ট থাকবে।